Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

(2021/C 492/05)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Gower Salt Marsh Lamb“

ELi nr: PDO-GB-02452 — 1. aprill 2019

KPN (X) KGT ( )

1. [KPN või KGT] nimetus(ed)

„Gower Salt Marsh Lamb“

2. Liikmesriik või kolmas riik

Ühendkuningriik

3. Põllumajandustoote või toidu kirjeldus

3.1. Toote liik

Klass 1.1. Värske liha (ja rups)

3.2. Punktis 1 esitatud nimetusele vastava toote kirjeldus

Nimetusega „Gower Salt Marsh Lamb“ tähistatakse esmaklassilist talleliha, mis on saadud Lõuna-Walesi Goweri poolsaarel kasvatatud ja tapetud lambatalledelt. Selle liha iseloomulikud omadused tulenevad Goweri põhjaranniku sooldunud lodude ainulaadsest taimestikust ja keskkonnast, kus lambatallesid karjatatakse.

Looduslik hooajatoode „Gower Salt Marsh Lamb“ on kättesaadav juunist kuni detsembri lõpuni. Toote „Gower Salt Marsh Lamb“ tootmiseks kasutatavate lambatõugude (või ristandite) suhtes ei ole piiranguid kehtestatud. Kõige sobivamad on aga sooldunud lodu taimestikul jõudsalt kasvavad vastupidavat, kergemat ja liikuvamat tõugu lambatalled.

Toode „Gower Salt Marsh Lamb“ saadakse tapmise ajal 4–10 kuu vanustelt lambatalledelt. Kõiki lambatallesid tuleb sooldunud lodudel karjatada kokku vähemalt kaks kuud (ja vähemalt 50 % oma eluajast) kuigi teatavat osa talledest karjatatakse nimetatud aladel kuni kaheksa kuud.

Ekstensiivselt kasvatatavad lambatalled on loodusliku keskkonnaga kohanenud loomad, kes läbivad lodudel rohtu süües pikki vahemaid. See kõik soodustab toote „Gower Salt Marsh Lamb“ iseloomulikele omaduste kujunemist – aegamööda täisikka jõudva talle liha tai-peki suhe on optimaalses tasakaalus, mille puhul „rasvkoe marmorsus lihaskiudude ümber ja vahel on ühtlaselt jaotunud ja paigutunud“. Hästi arenenud lihastega jala liigesed on hästi eristatavad ning toore liha värvus on tumepunane.

Toote „Gower Salt Marsh Lamb“ tooraineks oleva lambatalle tapasooja rümba kogumass on 16–23 kg. Toode „Gower Salt Marsh Lamb“ on EUROP-liigitussüsteemi järgi rümp, mis on liigitatud rasvasusklassi 2L–3L ja konformatsiooniklassi U–O (väga hea kuni rahuldav), kusjuures enamik tallerümpi liigitatakse klassi R (hea) ja rasvasusklassi 3L.

Kuumtöötlemisel (mida on kirjeldanud sõltumatu organoleptilise analüüsi rühm) omandab toode „Gower Salt Marsh Lamb“„talleliha täiuslikult tasakaalus maitse, mis on rohuse, taimse, kergelt soolase ja värske nüansiga ümar, mahe, magus ja hõrk ning millest jääb suhu tallelihale iseloomulik meeldiv järelmaitse“. Hästi jaotunud ja kuumtöötlemisel nähtavaks jääva, kreemja värvusega ning kuumtöötlemisel sulava rasva tekstuur ei tundu suus õline. „Magusa ja peene lõhnaga“ lambatalleliha „on õrn ja mahlakas“. Tekstuurianalüsaatori hinnangu kohaselt säilitas toode „Gower Salt Marsh Lamb“ lihaskiu terviklikkuse, millel on seos „esimesel hammustusel tuntava mahlakusega“.

Toodet „Gower Salt Marsh Lamb“ võib müüa rümba või lihatükkidena. Eelistatavalt tuleks toodet müüa ja süüa värskelt, kuigi liha võib olla ka külmutatud.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Kogu haljas- ja kuivsööt peab olema pärit määratletud piirkonnast, kus seda püütakse hankida 100 % ulatuses. Erandjuhtudel on siiski lubatud osta kokku kuni 25 % aastas vajatavast kuivsöödast. Seda kontrollitakse karjatamis- ja säilitusdokumentide ning tootja päevikutes põllumajandusettevõttesse toodud sööda kohta tehtud kannete alusel.

3.4. Täpsustage tootmise erietapid, mis peavad toimuma määratletud geograafilises piirkonnas

Toote „Gower Salt Marsh Lamb“ tootmiseks kasutatav liha peab olema saadud lambatalledelt, kes peavad olema sündinud, kasvatatud ja tapetud määratletud piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Goweri poolsaar

Lõuna-Walesis asuv Goweri poolsaar, mis on piiritletud allpool loetletud ja kaardil A näidatud valimisringkonna piiridega;

Goweri poolsaare valimisringkond: Gorseinon, Llwchrwr, Gowerton, Dunvant, Killay, Upper Killay, Mumbles, Bishopston, Pennard, Llanrhidian Higher, Llanrhidian Lower, Ilston, Penrice, Reynoldstone, Port Eynon, Rhossili, Llangennith, Llanmadoc, Port Eynon, Rhossili, Llangennith, Llanmadoc, Cheriton.

5. Seos geograafilise piirkonnaga

Kvaliteettootena tuntud „Gower Salt Marsh Lamb“ tootmiseks kasutatav liha peab olema saadud lambatalledelt, kes on sündinud, kasvatatud ja tapetud Lõuna-Walesis Goweri poolsaarel. See looduslik hooajatoode on kättesaadav juunist kuni detsembri lõpuni.

Lambatalleliha toodetakse ekstensiivse traditsioonilise loomakasvatusmeetodi abil, mille puhul lõpptoote omadused ja kvaliteet kujunevad kahe toetava põhiteguri toimel:

— lambatallede looduslik sööt, mis koosneb Goweri poolsaare põhjarannikul leiduva sooldunud lodu ainulaadsest taimedest;

— tootjate teadmised ja oskused, mis on põlvkondade jooksul arenenud ja püsinud suhteliselt muutumatuna.

Tänu neile teguritele on tekkinud tihe seos geograafilise piirkonna ja lõpptoote vahel ning kujunenud toote kordumatu maitse ja omadused.

Toote „Gower Salt Marsh Lamb“ tootmiseks kasutatav liha peab olema saadud lambatalledelt, keda karjatatakse Goweri poolsaare põhjaranniku sooldunud lodudel vähemalt kaks kuud, kuid teatavat osa talledest karjatatakse nimetatud aladel kuni kaheksa kuud. Need sooldunud lodud hõlmavad umbes 4 000 aakrit ja moodustavad 22 % Walesi sooldunud lodudest.

Sooldunud lodu looduslik taimestik on kujunenud kliima ja mullastiku koostoimel. Mulla soolasisalduse ja pH mõjul on tekkinud kordumatut tüüpi ja ainulaadse levikuga taimestik. Loomuliku happelisusega sooldunud lodude tüüpiline pH väärtus on 4. Hästi kuivendatud Põhja-Goweri sooldunud lodude eripära on nende suur liivasisaldus. Tänu sellele kasvavad sooldunud lodul ülekaalukalt heintaimed, mis on väärtuslik söödavaru selles piirkonnas jõudsalt kasvavatele lambatalledele, kellelt saadakse liha toote „Gower Salt Marsh Lamb“ tootmiseks.

Ainulaadsete halofüütide asurkonnaga sooldunud lodudel on ülekaalus keskmise ja kõrgema rinde taimed, mis kasvavad eelkõige kahes, EÜ elupaiku ja liike käsitleva direktiivi I lisas loetletud elupaigas:

— atlantilised sooldunud rannaniidud ning

— soolarohu (Salicornia) jt üheaastaste taimedega mudased ja liivased rannikud.

Toote „Gower Salt Marsh Lamb“ rohuse, taimse, kergelt soolase ja värske nüansiga maitse kujuneb tänu lambatallede söödale, mis koosneb Põhja-Goweri sooldunud lodudel leiduvatest mitmekesistest halofüütidest.

Võrreldes põllumajanduslikult parandatud rohumaadega on lodu taimestiku söödaväärtus väike. Tänu suurtel avatud maa-aladel kasvavale söödale areneb lambatallede tailihane rümp, milles on hästi arenenud lihased ja selgelt eristatavad jalaliigesed. Sellise ekstensiivse karjatamismeetodi tulemusena jõuavad toote „Gower Salt Marsh Lamb“ tootmiseks kasvatatavad talled aeglasemalt täisikka kui intensiivpõllumajanduslikult kasvatatud talled ning selle meetodi kasutamine aitab kaasa lambatalle rümba omaduste ja liha kvaliteedi kujunemisele. Toote „Gower Salt Marsh Lamb“ tootmiseks kasutatavate aeglaselt kasvavate tallede liha omandab tänu loomade halofüütiderikkale söödale täiusliku maitse, mis on „rohuse, taimse, kergelt soolase ja värske nüansiga ümar, mahe, magus ja hõrk“.

Toote „Gower Salt Marsh Lamb“ tootmine nõuab eriteadmisi ja -oskusi, et looduse poolest kordumatul, kuid probleemsel maastikul tulla toime lambatallede kasvatamisega. Need põlvest põlve edasi antud oskused ja traditsioonid on aja jooksul edasi arenenud. Erioskused on järgmised.

— Teadmised sooldunud lodu ja seal valitsevate loodete ajagraafiku kohta, et kaitsta lambaid ja tallesid tõusuvee eest. Tootja töö sõltub loodetest ja nende ajagraafikust, millest tuleneb kõigi peamiste tööde ajastus.

— Teadmised sellist tõugu lammaste (ja ristandite) valimisest ja kasutamisest, kes saavad hakkama looduslike piirangute ja raskustega, mis tulenevad lodul asuvat karjatamiskohta lõhestavatest rohketest sügavatest nõgudest. Valitakse vastupidavad, väledad loomad, kellel on head jalad ja kes sobivad liikumiseks ebastabiilsel, sageli soostunud maa-alal.

— Kindel lootus karjuse lamba- ja tallekasvatusoskustele, et majandada lambaid ja tallesid sooldunud lodul, kus ulatuslikud avatud alad, mis on lõhestatud rohketest sügavatest nõgudest, takistavad lammaste liikumist. Kuna suuremale osale maa-alast pääseb ainult jalgsi, peavad karjused usaldama karjakoera tööoskusi.

— Karjamaa majandamine ning teadmised sooldunud lodust ja selle ainulaadsest taimestikust, et optimeerida tallekasvatust sel viisil, et see sobituks taimestiku kättesaadavuse ja kasvutsükliga.

Keskajast saadik Goweri sooldunud lodul toimunud lambatallede karjatamine on aastate jooksul üsna vähe muutunud. 1976. aastal oli 30 põllumajandustootjal õigus Goweri sooldunud lodudel karjatada tuhandeid lambaid. 2018. aastal kasvatas kaheksa tootjat nimetatud aladel ligikaudu 3 500 lambatalle aastas.

Viide tootespetsifikaadi avaldamisele

(Viitemääruse artikli 6 lõike 1 teine lõik)

Gower Salt Marsh Lamb - GOV.UK (www.gov.uk)

(1) ELT L 343, 14.12.2012, lk 1.